Gest condamnabil. Denumirile în limba germană şi maghiară ale municipiului Mediaş, judeţul Sibiu, au fost vandalizate, situaţia fiind reclamată de UDMR Mediaş. ”Oare noi nu mai existăm?! Veste tristă din Mediaş: autori necunoscuţi au vopsit peste inscripţiile în limba maghiară şi germană la intrarea dinspre Copşa Mică. Astfel de acte nu doar că perturbă convieţuirea comunitară, dar dăunează şi patrimoniului nostru istoric şi cultural”, au transmis reprezentantii UDMR Mediaş pe pagina de Facebook.
Ei au cerut tuturor celor care deţin informaţii despre incident să le comunice autorităţilor.
”Să acţionăm împreună împotriva vandalismului şi să păstrăm diversitatea şi istoria oraşului nostru”, au mai transmis oficialii UDMR Mediaş.
Poliţia s-a sesizat, a făcut verificăări în teren, dar între timp indicatoarele au fost curăţate.
”În cursul zilei de 30 mai a.c., poliţiştii din cadrul Poliţiei Municipiului Mediaş au declanşat verificări din oficiu, fără a fi constatate nereguli cu privire la starea indicatoarelor în cauză. Până în prezent, la nivelul Poliţiei Municipiului Mediaş, nu s-au înregistrat sesizări cu privire la murdărirea acestor indicatoare”, a transmis IPJ Sibiu.
Fapta săvârşită constituie contravenţie, iar autorii sunt cautaţi .